# Første spadetak for Calanus AS og en ny nordnorsk industri

**Tirsdag ble grunnsteinen til verdens første fabrikk for bioraffinering av raudåte lagt på Finneset i Sortland. “Et nytt, nordnorsk industrieventyr har startet”, sier Gunnar Rørstad, daglig leder i Calanus AS.**

Calanus AS har gjennom år opparbeidet seg omfattende kunnskap og erfaring med høsting og produktutvikling av raudåta. Nå er det neste steget tatt mot en industriell utviklingsfase.

Grunnsteinen som nylig ble lagt er starten på et funksjonelt industribygg på om lag 2750 kvadratmeter med en teknisk kapasitet på 7.000 tonn råstoff. Fabrikken vil koste rundt 170 millioner hvorav Calanus AS selv dekker 65 millioner og DNB og Innovasjon Norge dekker det resterende.

Fylkesråd for næring, Ingelin Noresjø, foretok grunnsteinsnedleggelsen på Finneset og trakk fram betydningen og verdien av ny teknologi og økt kompetanse innenfor en ny gren av sjømatnæringen. Ordfører i Sortland, Tove Mette Bjørkmo, gratulerte Calanus AS med startskuddet og satsingen, og applauderte valg av beliggenhet for verdens første fabrikk for bioraffinering av raudåte.